Након победе у Тридесетогодишњем рату, врхунац шведске моћи, постигнут је у Другом северном рату, када је примарни противник Данска неутралисана миром у Роскилдеу 1658. године. Међутим, у даљем току овог рата, као и у следећем Сканијском рату Шведска је била у могућности да одржи своје Царство само уз потпору најближег савезника, Француске. Карло XI Шведски консолидовао је Царство и осигурао раздобље мира, пре неголи су Русија, Саксонија и Данска започеле заједнички напад у Великом северном рату на његовог наследника, Карла XII. Након почетних шведских победа, Карло је осигурао Царство по последњи пут Миром у Травендалу (1700) и споразумом у Алтранштету (1706), пре битке код Полтаве (1709), када је Шведско царство дошло до наглог краја.